Document ID: 32007R0306

REGULAMENTUL (CE) NR. 306/2007 AL COMISIEI
din 21 martie 2007
de modificare a Regulamentului (CE) nr. 1539/2006 de adoptare a unui plan privind atribuirea statelor membre de resurse imputabile exercițiului 2007 pentru furnizarea de produse alimentare provenind din stocurile de intervenție pentru persoanele cele mai defavorizate din Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate (1), în special articolul 6,
întrucât:
(1)
În conformitate cu articolul 2 din Regulamentul (CEE) nr. 3149/92 al Comisiei din 29 octombrie 1992 de stabilire a normelor de punere în aplicare a furnizării de alimente din stocurile de intervenție pentru persoanele cele mai defavorizate din Comunitate (2), Comisia a adoptat, prin Regulamentul (CEE) nr. 1539/2006 al Comisiei (3), planul de alocare a resurselor către statele membre, care urmează să fie finanțat din bugetul disponibil pentru 2007, pentru distribuirea de produse alimentare pentru persoanele cele mai defavorizate din Comunitate. Planul stabilește, în special, pentru fiecare stat membru care pune în aplicare măsura, resursele financiare maxime puse la dispoziție în vederea îndeplinirii rolului prevăzut în plan, precum și cantitățile din fiecare produs care trebuie retrase din stocurile deținute de organismele de intervenție.
(2)
Planul trebuie adaptat pentru a permite participarea României la această acțiune comunitară în 2007. În ceea ce privește România, adaptarea trebuie să vizeze alocarea resurselor financiare și a produselor care trebuie retrase din stocurile de intervenție, pe de-o parte, iar pe de altă parte autorizarea transferurilor intracomunitare pentru a permite executarea planului modificat, în conformitate cu condițiile prevăzute la articolul 7 din Regulamentul (CEE) nr. 3149/92.
(3)
Regulamentul (CE) nr. 1539/2006 ar trebui modificat în consecință.
(4)
Prezentul regulament ar trebui să se aplice începând cu 1 ianuarie 2007, data la care România și Bulgaria au devenit membre ale Uniunii Europene.
(5)
Măsurile prevăzute în prezentul regulament sunt conforme cu avizul tuturor comitetelor de gestionare vizate,
ADOPTĂ PREZENTUL REGULAMENT:
Articolul 1
Anexele I și III la Regulamentul (CE) nr. 1539/2006 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
Se aplică începând cu 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 martie 2007.

Labels: 17
19
5
0
3
18